Tuanku Syed Faizuddin Putra Jamalullail

**Tuanku Syed Faizuddin Putra ibni Tuanku Syed Sirajuddin Jamalullail** ( Jawi:دولي يڠ ترأمت موليا راج مودا ڤرليس توانكو شيد فائز الدين ڤوترا ابن توانكو شيد سراج الدين جمال اللي (diputerakan pada  di Hospital Besar Alor Setar, Kedah, Malaysia) merupakan Raja Muda Perlis. Baginda merupakan putera sulung kepada Tuanku  Raja Perlis, Tuanku Syed Sirajuddin Jamalullail dan Tuanku Raja Perempuan Perlis, Tuanku Tengku Fauziah binti Almarhum Tengku Abdul Rashid.

## Pendidikan
Baginda menuntut di Sekolah Rendah Kebangsaan Putra, Kangar, Perlis dari 1974-1979 dan peringkat menengah pada tahun 1980-1982 di Sekolah Menengah Derma, Kangar, Perlis. Baginda selepas itu menyambung pengajian di Sekolah Menengah Penang Free, Pulau Pinang pada tahun 1983. Kemudian menuntut di Carey Grammar School, Kew, Melbourne, Australia pada tahun 1984-1985. Tuanku Syed Faizuddin Putra kemudian melanjutkan pengajian dari 1986-1989 di La Trobe University, Bundoora, Melbourne, Australia dengan memperolehi ijazah Sarjana Muda Ekonomi (B.Ec.).

## Pelantikan
Baginda telah dilantik sebagai Pemangku Raja Perlis pada 12 Disember 2001 selama lima tahun apabila paduka ayahanda baginda DYMM Tuanku Syed Sirajuddin Jamalullail dilantik sebagai Seri Paduka Baginda Yang DiPertuan Agong Malaysia ke-12. Tuanku Syed Faizuddin Putra telah dilantik oleh Seri Paduka Baginda Yang DiPertuan Agong sebagai Canselor Kolej Universiti Kejuruteraan Utara Malaysia (KUKUM) yang kemudian dijenamakan semula sebagai Universiti Malaysia Perlis (UniMAP) yang pertama pada 1 September 2003 sehingga ke hari ini.

## Kerabat dan Keluarga
Tuanku Syed Faizuddin Putra telah mendirikan rumahtangga dengan Tuanku Hajah Lailatul Shahreen Akashah Khalil pada 9 Mei 1994. Kini suri baginda menjadi Raja Puan Muda Perlis. Baginda dikurniakan dua orang puteri dan seorang putera, Yang Amat Mulia Sharifah Khatreena Nuraniah, Yang Amat Mulia Sharifah Farah Adriana dan Yang Amat Mulia Syed Sirajuddin Areeb Putra.

## Kegiatan
Baginda juga bergiat aktif dalam pelbagai bidang, Tuanku Syed Faizuddin Putra merupakan peneraju Rejimen 504 Askar Wataniah (Pasukan Simpanan Tentera Darat Malaysia) sebagai Komander berpangkat Brigedier Jeneral. Baginda juga merupakan Yang Dipertua Majlis Agama Islam dan Istiadat Melayu Perlis (MAIPs) dan Pengerusi Yayasan Tuanku Syed Putra (YTSP) Perlis. Selain itu, Baginda juga adalah Presiden DiRaja Persekutuan Pengakap Malaysia Negeri Perlis, Penaung bagi Persatuan Alumni La Trobe University Malaysia (PALTUM), Penaung Persatuan Bulan Sabit Merah Cawangan Perlis, Presiden Kelab Golf Putra Perlis, Penaung DiRaja Pertubuhan Jemaah Dato'-Dato' Perlis, Penasihat DiRaja Yayasan Tuanku Fauziah (YTF), Penaung DiRaja Persekutuan Besbol Malaysia, dan Penaung Persatuan Woodball Negeri Perlis.

### <u>Program Kemanusiaan</u>

* MAIPs Peduli
Raja Muda Perlis, Tuanku Syed Faizuddin Putra Jamalullail merintis cara yang unik dalam menyampaikan agihan sumbangan wang zakat Majlis Agama Islam dan Adat Istiadat Melayu Perlis (MAIPs) melalui konsep kayuhan berbasikal menjejaki dan menyantuni asnaf-asnaf di segenap pelusuk negeri Perlis. Program kayuhan DiRaja ini mempunyai pelbagai fokus yang berbeza saban tahun antaranya melibatkan isu penyalahgunaan najis dadah (2018), keciciran pelajar sekolah (2019), kesihatan (2020) selain turut mempromosikan usahawan asnaf MAIPs di bawah seliaan Akademi Transformasi Asnaf MAIPs (ATAM). Walaupun negara masih dilanda Covid ketika ini, pada tahun 2021 ini sahaja baginda telah melaksanakan program berkenaan sebanyak 38 kali sehingga 6 September 2021.

* Misi Kemanusiaaan Di Luar Negara
Raja Muda Perlis,Tuanku Syed Faizuddin Putra Jamalullail amat prihatin dengan pelbagai isu kemanusiaan di peringkat global. Baginda sentiasa mengangkat perhatian dunia untuk turut bersimpati dan bertindak demi membantu mereka yang memerlukan perhatian. Misi ini diketuai oleh Baginda sendiri bersama-sama dengan Majlis Agama Islam dan Adat Istiadat Melayu Perlis (MAIPs). Difahamkan Baginda merupakan Kerabat Diraja yang pertama di dunia berangkat ke Cox’s Bazar, Bangladesh bagi menyantuni para pelarian Rohingya pada bulan Oktober 2017.

* Eksesais Perbah / Op Pasir Di Bulan Ramadan 
Raja Muda Perlis, Tuanku Syed Faizuddin Putra Jamalullail yang juga merangkap Komander Rejimen 504 Askar Wataniah (AW) berjiwa besar terhadap pasukan keselamatan di Malaysia dengan mengetuai beberapa siri lawatan keperbatasan sempadan perairan laut antarabangsa di Sabah (Op Pasir). Tanpa mengira penat lelah di bulan Ramadan, Baginda berangkat ke pulau-pulau mengurniakan sumbangan kepada anggota pasukan keselamatan yang sedang bertugas pada saban tahun. Baginda turut berangkat ke hospital, masjid dan kampung-kampung di pedalaman untuk beramah mesra dengan rakyat dan dalam masa yang sama turut mengurniakan sumbangan.

### <u>Keagamaan</u>

* Program Ziarah Mahabbah Ke 6 Wilayah Andaman, Thailand 
Raja Muda Perlis, Tuanku Syed Faizuddin Putra Jamalullail yang sentiasa berfikiran ke hadapan telah menjalinkan kerjasama strategik antara MAIPs dan Majlis Agama Islam di 6 Wilayah Andaman, Thailand. Jalinan ini melibatkan kerjasama dalam beberapa kepentingan bersama seperti Pengajaran Bahasa Melayu, Pengukuhan Tulisan Jawi, Pengurusan Zakat, Isu-isu Nikah Cerai dan Pembangunan Sosio Ekonomi Ummah.

### <u>Pendidikan</u>

* Program Titian Kasih Mega
Raja Muda Perlis, Tuanku Syed Faizuddin Putra Jamalullail sebagai Pengerusi Yayasan Tuanku Syed Putra (YTSP) Perlis mempamerkan kasih sayang Baginda dengan rakyatnya dengan mengilhamkan Program Titian Kasih. Program ini berkonsepkan sesi penyampaian ceramah kepada semua pelajar Tingkatan 1, 2 dan 3 di seluruh Negeri Perlis. Slogan utama program ini ialah 'Perlis Hebat Rakyat Bermentaliti Kelas Pertama Dalam Tindakan'.  Antara objektif utama program Titian Kasih ini ialah:

a.         Mewujudkan hubungan mesra antara Raja dan Rakyat

b.         Menanam sikap setia rakyat kepada Raja.      

c.         Memupuk semangat cinta terhadap negara dalam kalangan pelajar.

d.         Memberi pendedahan kepada pelajar terhadap isu-isu semasa.

* Bengkel Ke Arah Pembinaan Jati Diri Yang Cemerlang (Towards Excellence Self Esteem Development) Untuk Pelajar Terbaik / Cemerlang Dan Pengawas Terpilih Sekolah Menengah Negeri Perlis
Fokus Raja Muda Perlis, Tuanku Syed Faizuddin Putra Jamalullail di dalam mentransformasikan 'Rakyat Perlis Bermentaliti Kelas Pertama Dalam Tindakan' telah mengilhamkan bengkel pembinaan jati diri untuk semua pelajar terbaik dan pengawas terpilih seluruh  negeri Perlis setiap tahun. Pelbagai aktiviti telah dirangka antaranya ialah Sesi Motivasi Pembelajaran, Program CSR di Rumah-rumah Kebajikan dan juga Sesi Riadah.

* Kem Jati Diri Untuk Pelajar-Pelajar Terpilih Sekolah Menengah Seluruh Negeri Perlis Anjuran Bersama Yayasan Tuanku Syed Putra Perlis, Majlis Agama Islam Dan Adat Istiadat Melayu Perlis (MAIPs) Dan Jabatan Pendidikan Negeri Perlis Dengan Kerjasama Rejimen 504 Askar Wataniah (AW)
Pelajar yang mempunyai masalah disiplin akan ditempatkan di Rejimen 504 AW, Kem Bukit Keteri, Perlis dalam meningkatkan jati diri pelajar selama tiga hari dua malam. Ilham yang dicetuskan oleh Raja Muda Perlis, Tuanku Syed Faizuddin Putra Jamalullail ini baru sahaja bermula pada tahun 2019 dan akan menjadi program tahunan.

* Jelajah Ilmu Majlis Perwakilan Pelajar (MPP) UniMAP
Raja Muda Perlis, Tuanku Syed Faizuddin Putra Jamalullail selaku Canselor Universiti Malaysia Perlis (UniMAP) menyahut aspirasi universiti dalam memperkenalkan (MPP) UniMAP di persada antarabangsa sebagai sebuah pusat pengajian tinggi bertaraf dunia sejajar dengan strategi **‘Keterlihatan Antarabangsa Yang Menyerlah’.** Sehubungan dengan itu Baginda mengetuai sendiri delegasi diiringi Naib Canselor dan Ahli Majlis Perwakilan Pelajar UniMAP mendedahkan barisan kepimpinan pelajar tentang kepelbagaian budaya masyarakat-masyarakat dunia.

**Lawatan Akademi Dan Strategik Ketenteraan Pasukan Latihan Pegawai Simpanan (PALAPES) Malaysia**

Raja Muda Perlis, Tuanku Syed Faizuddin Putra Jamalullail sebagai Komander Rejimen 504 AW juga Penaung DiRaja PALAPES mengetuai delegasi lawatan di dalam meneroka bidang pengurusan, latihan dan modul pentadbiran untuk pasukan simpanan serta sukarela. Lawatan ini turut juga disertai oleh IPTA-IPTA seluruh Malaysia.

### <u>Anugerah</u>
P.A.T. daripada Seri Paduka Baginda Yang Dipertuan Agong Tuanku Sultan Mizan Zainal Abidin - 2010

D.K. daripada Raja Perlis, DYMM Tuanku Syed Sirajuddin Jamalulliail - 2001

S.P.M.P daripada Raja Perlis, DYMM Almarhum Tuanku Syed Putra Jamalullail - 1998

### <u>Kehormat</u>
Anugerah Bintang Gagah Berani (B.G.P.) Pertahanan Awam - 2020

Anugerah Tokoh DiRaja Inspirasi Autisme (Bank Rakyat) - 2018

Doktor Kehormat Sains Pengurusan (Universiti Yala Rajabath), Thailand - 2016

Doktor Honoris Causa Pendidikan, La Trobe. University, Bundoora, Melbourne, Australia - 2010

Sayap Kehormat Polis DiRaja Thailand -2015

Insignia Kehormat Polis Diraja Malaysia untuk Skuad Khas Senjata dan Bahan Letupan - 2012

Sayap Polis DiRaja Malaysia - 2010

Special Warfare Command Wing Angkatan Tentera DiRaja Thailand - 2010

Anugerah DiRaja Pengakap Malaysia - 2009

Sayap Penerjunan dan Beret Kehormat (10 Briged Para) Tentera Darat Malaysia - 2004 

### <u>Peranan</u>
Canselor Universiti Malaysia Perlis (UniMAP)

Canselor Universiti Islam Antarabangsa Tuanku Syed Sirajuddin (UNISIRAJ)

Yang Dipertua Majlis Agama Islam Dan Adat Istiadat Melayu Perlis (MAIPs)

Komander, Rejimen 504 Askar Wataniah (R504AW), Tentera Darat Malaysia

Pengerusi Yayasan Tuanku Syed Putra (YTSP) Perlis

Presiden Kelab Golf Putra (KGP) Perlis

Penasihat DiRaja Yayasan Tuanku Fauziah (YTF)

Penaung Persatuan Alumni La Trobe University Malaysia (PALTUM)

Penaung Persekutuan Besbol Malaysia (MBF)

Penaung Pertubuhan Jemaah Dato’-Dato’ Perlis

Penaung Pertubuhan Ba’alawi Malaysia

Penaung Persatuan Kebajikan Al-Nidaa Malaysia

Penaung Persatuan Woodball Perlis (PWPs)

Penaung Smart Reader Kids Islamic (Smart Tadris)

## Rujukan